Slackware

Slackware Linux ialah sebuah sistem pengendalian berdasarkan Linux yang diasaskan oleh Patrick Volkerding. Matlamat utama penghasilan sistem pengendalian ini adalah untuk memberikan sebuah sistem pengendalian berasaskan Linux yang stabil dan mudah digunakan, dengan secara ringkas yang boleh, tanpa mengabaikan kestabilan sistem.

Sejarah 

Keluaran Slackware yang pertama, versi 1.00 dikeluarkan pada 16 Julai 1993 oleh Patrick Volkerding. Edaran ini diasaskan dengan teras SLS Linux dan diagihkan pada imej yang boleh dimuatkan pada cakera liut 3½" yang disebarkan menggunakan FTP melalui Internet.

Istilah 'Slackware' diasaskan daripada ayat 'Slack' yang diasaskan oleh 'Church of subgenius', bermaksud, kebebasan.

Pada tahun 1999, Slackware 4 telah meningkat kepada Slackware 7 dengan mendadak. Ini telah menimbulkan keributan dalam dunia penggemar Linux, terutamanya penggemar Slackware. Keadaan ini dijelaskan oleh Patrick Volkerding sebagai strategi pemasaran untuk menunjukkan Slackware Linux adalah seiring dengan keluaran edaran Linux lain yang mempunyai keluaran 6 pada masa tersebut.

Pada tahun 2004, Patrick Volkerding mengalami masalah kesihatan sekaligus menimbulkan keraguan pada masa depan pembangunan Slackware. Walau bagaimanapun, kesihatan Patrick telah beransur baik, dan pembangunan Slackware telah diteruskan dengan keluaran Slackware 11.

Pada tahun 2005, GNOME telah dikeluarkan dari edaran Slackware, bermula dari keluaran 10.2.

Pada tahun 2006, keluaran Slackware Linux 11 telah dikeluarkan. Ini adalah anjakan yang agak tinggi dari keluaran 10.2.

Keluaran 

Pada asasnya, Slackware dibangunkan untuk sistem x86. Walaubagaimanapun terdapat pemindahan ke sistem DEC Alpha dan SPARC. Pada tahun 2005, slackware dibina untuk binaan System/390. Terdapat juga keluaran tidak rasmi untuk binaan ARM, Alpha, SPARC, PowerPC dan Bluewhite64. Slamd64 adalah keluaran tidak rasmi Slackware untuk binaan x86-64(64 bit).

Keluaran Slackware terbaru adalah 11.0 (3 Oktober 2006). Keluaran ini didatangkan dengan inti 2.4.33.3, dan inti 2.6.18 sebagai alternatif.

Slackware-current 

Slackware-current adalah gedung slackware yang mengandungi pakej-pakej eksperimen yang digunakan untuk pembangunan Slackware. Kebanyakkan pengguna Slackware yang inginkan sistem Slackware mereka berada pada tahap termaju akan menggunakan pakej-pakej pada gedung Slackware-current pada sistem mereka.

Falsafah Rekabentuk

KISS 

KISS atau "keep it simple, stupid" (ringkas) adalah konsep yang menjelaskan falsafah Slackware. Ramai yang mempertikaikan konsep "ringkas" yang digunakan oleh Slackware, kerana Slackware tidak mudah digunakan bagi mereka yang baru berjinak dengan Linux. Jadi konsep "ringkas" yang digunakan oleh Slackware di sini adalah merujuk kepada mudah dalam konteks reka bentuk sistem itu sendiri, dan bukan mudah dari aspek penggunaan.

Walaupun terdapat banyak kritikan yang mempertikaikan konsep ini, dengan alasan sebuah sistem pengendalian Linux perlu memikirkan kemudahan untuk pengguna supaya sistem pengendalian Linux dapat diterima pakai oleh setiap lapisan, Slackware masih mengekalkan konsep reka bentuk ini sehingga ke hari ini.

Konsep reka bentuk ini membuatkan Slackware lebih pantas dan stabil berbanding edaran-edaran Linux yang lain.

Skrip mula 

Slackware menggunakan skrip awal seperti yang digunakan oleh BSD. Ini berbeza dengan kebanyakkan edaran Linux lain yang menggunakan skrip awal berdasarkan System V.

Pengurusan Pakej 

Pengurusan pakej di dalam Slackware adalah minimum, dan cuma dibekalkan dengan fungsi "install", "upgrade" dan "remove" (pemasangan, peningkatan, dan pembuangan). Ini berbeza dengan pengurusan pakej pada edaran-edaran Linux yang lain yang mempunyai sistem untuk menguruskan pakej-pakej tanggungan bagi mengelakkan berlaku ralat pada sistem Linux mereka, seperti RPM (Red Hat Package Manager) pada edaran Red Hat dan YAST (Yet Another Setup Tools) pada SuSe.

Fail untuk pakej Slackware didatangkan dalam format "gzipped tarball" , dan berakhir dengan sambungan nama fail .tgz. Pakej Slackware dibina dengan skrip khas yang dipanggil "slackbuild", yang mana apabila pakej-pakej ini diekstrak, fail-fail yang terdapat dalam pakej ini akan dimasukkan terus ke dalam direktori-direktori yang diperlukan untuk sesuatu perisian penggunaan itu berfungsi dalam Slackware.

Terdapat beberapa perisian penggunaan yang dibangunkan oleh pihak ketiga yang boleh digunakan untuk pengurusan pakej dalam Slackware. Sesetengah daripada perisian-perisian ini mempunyai fungsi pengurusan pakej-pakej tanggungan untuk memudahkan pengguna.

 Swaret
 Swaret mempunyai fungsi pakej-pakej tanggungan untuk menguruskan perisian-perisian penggunaan dalam sistem Slackware. Walau bagaimanapun, seringkali pengurusan pakej-pakej Laman web rasmi Swaret ini membuatkan sistem menjadi keliru apabila pustaka yang tidak bersesuaian dimasukkan oleh Swaret ke dalam sistem. Slackware 9.1 memasukkan Swaret sebagai gedung tambahan ke dalam cakera padat kedua, tetapi tidak menyertakan Swaret sebagai pemasangan wajib. Swaret dibuang dari gedung pada keluaran Slackware 10.0. 

 slapt-get
 slapt-get tidak menyediakan pengurusan tanggungan untuk pakej-pakej yang disertakan dalam Slackware. Walau bagaimanapun, slapt-get menyediakan rangka kerja untuk pengurusan tanggungan bagi pakej-pakej serasi Slackware sama seperti dalam APT.

 slackpkg
 slackpkg tidak berbeza dengan slapt-get di mana mempunyai fungsi yang sama dari segi teknikal dalam pengurusan pakej Slackware.

 Checkinstall
 Checkinstall berbeza dari sistem pengurusan pakej lain, di mana checkinstall tidak menguruskan pakej-pakej dalam Slackware, tetapi digunakan untuk membuat pakej-pakej dari sumber. Checkinstall boleh digunakan untuk membuat pakej Slackware, RPM dan Debian. Checkinstall berguna kerana pakej-pakej yang dibina melalui checkinstall boleh dibuang dengan mudah dari sistem Slackware menerusi arahan removepkg

ZipSlack 

Zipslack adalah edaran Slackware yang telah dikecilkan saiznya ke 100MB, untuk dimuatkan ke cakera ZIP. Sistem zipslack tidak mempunyai antara muka grafik (boleh ditambah kemudian) tetapi mempunyai asas sistem rangkaian dan pengkompil. Zipslack menggunakan sistem fail FAT/FAT32 untuk memudahkan pemasangan pada sistem yang menggunakan Microsoft Windows tanpa perlu melakukan pembahagian pada cakera keras.

Edaran Linux berteraskan Slackware 

 Austrumi Cakera padat hidup boleh but dengan saiz kecil 50MB
 BackTrack Edaran yang difokuskan kepada keselamatan yang dibangunkan oleh RemoteExploit.org.
 College Linux Edaran yang difokuskan untuk pelajar kolej. Dihentikan pada tahun 2003, tetapi diteruskan semula pada tahun 2006.
 DARKSTAR Edaran linux yang dihasilkan dari Romania
 Frugalware Edaran pelbagai guna yang dikhususkan untuk pengguna pertengahan.
 Kate OS Edaran yang ringan, menggunakan bahasa Poland
 Mutagenix Cakera padat hidup yang menggunakan Freerock Gnome sebagai persekitaran atas meja utama
 Plamo Linux Edaran dari Jepun
 RUNT Edaran yang boleh digunakan dari pemacu kilat USB
 SLAX Cakera padat hidup dan juga boleh digunakan dari pemacu kilat USB
 SAUVER Cakera padat hidup
 Topologi Edaran yang boleh dijalankan pada sistem Microsoft Windows
 Ultima Linux Edaran yang dihasilkan oleh Martin Ultima.
 Vector Linux Edaran ringan berdasarkan Slackware.
 Zenwalk Linux Edaran yang menggunakan persekitaran atas meja XFCE.
 Splack Linux Edaran untuk binaan SUN SPARC, SPARC32 dan SPARC64.
 Slamd64 Edaran untuk binaan x86-64
 Slackintosh Edaran untuk binaan PPC
 Bluewhite64 Linux Edaran untuk binaan AMD-64/EM64T

Komuniti Internet

Forum Perbincangan 

Slackware dibincangkan di banyak laman forum Internet, dan juga kumpulan berita Usenet news:alt.os.linux.slackware dan saluran-saluran IRC seperti irc://irc.oftc.net/#slackware, irc://chat.freenode.net/##slackware dan irc://chat.freenode.net/#slackman.

Pakej pihak ketiga

Lihat juga

Pautan luar 

Edaran Linux